**Din prea multă liniște**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să nu deschideți portul unor robe

de-ar fi să fug din propriul asfințit

unde durerea umblă-n garderobe

și-mi lasă-n dar costumul nedorit.

O să-l îmbrac îndeplinindu-i rostul

căci ritmul vieții este nefiresc.

Voi pune-n buzunare tot compostul

acestui trai pe care nu-l doresc.

Și voi lăsa o liniște în urmă-

o picătură din acest ocean

ce urlă val cu val ca o furtună

ivită în prezentul suveran.

Mi-a înecat speranțele zălude

ce au pornit înot spre răsărit

spre a cuceri a’ zorilor feude

unde și visul este primenit.

Dar liniștea, sirena rătăcită,

în labirintul unui trai onest

de brațe mi se-nfipse fericită

și mi-a schimbat busola către vest.

Mi-s brațele lovite de tăcere

și cad absurd spre propriul asfințit

căci viața nu mai poate să-mi ofere

acel trecut ce-i astăzi amuțit.

Să nu deschideți portul unor robe

de-ar fi să fug spre-un val ce va clama

în ritmul delirant al unei tobe

că mă așteaptă Viața undeva.